Diari Oficial de la Generalitat Valenciana


Sumari del DOGV 2913, del 21-01-1997 (1997/863437)

RESOLUCIÓ de 30 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2913

Data del DOGV
:   21-01-1997

Secció del DOGV
:   ALTRES DISPOSICIONS

Número del document
:   1997/863437


Data del document
:   30-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 30 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental. [96/A4425]  
Vist l'expedient 333/95-AIA, sobre el Projecte de Condicionament el Puig-Bypass entre l'antiga carretera N-340 i l'enllaç el Puig de la A-7, clau 31-V-1187, promogut per la Conselleria d'Obres Públiques, Urbanisme i Transports (COPUT).  
Vist que l'objecte del projecte consisteix en l'execució d'una nova carretera (secció 7/10, amb dues bermes de 0,5 m) paral·lela a l'actual, mantenint aquesta com a camí de servei al costat dret i dissenyant un camí de servei addicional al costat esquerre.  
El traçat comença en l'entroncament amb la glorieta de la carretera actual amb el camí de Sagunt, (prevista dins del projecte de condicionament i variant de la N-340, tram Massamagrell-la Pobla de Farnals), i acaba amb la construcció d'una glorieta en l'enllaç del Puig amb la A-7, amb una longitud aproximada de 2 quilòmetres.  
Vist que, en data 5 de desembre de 1995, la COPUT remet el projecte i l'estudi d'impacte ambiental.  
Vist que, en data 15 de desembre de 1995, es consulten els següents organismes:  
- Direcció General de Patrimoni Artístic, de la Conselleria de Cultura  
- Servei de Protecció Civil i Coordinació de Comunicacions, pertanyent a la Conselleria d'Administració Pública  
- Direcció Territorial de Medi Ambient de València, de la Conselleria d'Agricultura i Medi Ambient  
- Direcció General del Medi Natural, de la Conselleria d'Agricultura i Medi Ambient  
- Ajuntament del Puig  
Vist que, en data 12 de febrer de 1996, la Direcció General de Patrimoni Artístic remet informes favorables emesos pels seus tècnics d'Arqueologia i Etnologia, que assumeix totalment.  
Vist que, en data 27 de febrer de 1996, el Servei de Protecció Civil i Coordinació de Comunicacions, remet un informe favorable.  
Vist que, en data 1 de març, la Direcció General de Patrimoni Artístic remet un informe addicional, emés per l'arquitecte inspector de la seua Direcció Territorial de Cultura de València, en el qual no veu inconvenient en la prossecució de l'expedient per la COPUT, amb les estimacions següents:  
- Reafonar el traçat proposat a fi de no alterar la planura actual, complint així allò recollit en l'estudi d'impacte ambiental.  
- Adequar la implantació d'elements emergents (senyals, arbrat, gaiates...) a les visuals d'interés del paisatge i que cap element no interferisca la contemplació del monument de la cartoixa d'Ara Christi.  
- Incloure en el pressupost la partida equivalent a l'1% del pressupost que assenyala l'article 68 de la Llei 16/1985, del Patrimoni Històric Espanyol, i l'article 58 del Reglament (Reial Decret 111/1986, de 10 de gener), tot suggerint que es destine a la requalificació de l'entorn del monestir de Santa Maria del Puig.  
Vist que, en data 7 de març de 1996, es remet a la COPUT una còpia de tots els informes anteriors.  
Vist que el projecte i l'estudi d'impacte ambiental han sigut exposats al públic i l'anunci corresponent ha sigut publicat en el Boletín Oficial del Estado número 300, de 16 de desembre de 1995, i Diari Oficial de la Generalitat Valenciana número 2.647, de 18 de desembre de 1995.  
La documentació va ser remesa a la Conselleria d'Agricultura i Medi Ambient (Direcció General de Qualitat Ambiental), a la Conselleria de Cultura, Educació i Ciència (Direcció General de Patrimoni) i a l'Ajuntament del Puig.  
Durant el termini d'exposició pública sols es va rebre un informe de la Direcció General de Patrimoni Artístic (el mateix al qual s'ha fet referència abans), segons es reflecteix en el certificat de la COPUT de data 12 de març de 1996, firmat pel cap del Servei de l'Oficina del Pla de Carreteres.  
Vist que, en data 22 de març de 1996, tècnics d'aquest servei van visitar la zona d'actuació, per tal de contrastar la informació rebuda.  
Vist que, en data 2 d'abril de 1996, es van reiterar les consultes a la Direcció Territorial de Medi Ambient de València i a l'Ajuntament del Puig.  
Atés que el projecte examinat constitueix un dels supòsits fàctics en els quals resulta preceptiva la formulació d'una estimació d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el Projecte de Condicionament el Puig-Bypass, entre l'antiga carretera N-340 i l'enllaç el Puig de la A-7, clau 31-V-1187, promogut per la Conselleria d'Obres Públiques, Urbanisme i Transports (COPUT), d'acord amb allò establit en el seu estudi d'impacte ambiental i les condicions i precisions següents:  
1) Els materials de préstec que calguen per a la construcció de les obres procediran de pedreres o llocs d'extracció ambientalment correctes i convenientment legalitzats. El director de les obres haurà de vigilar aquesta legalitat i no permetre cap extracció indiscriminada.  
En cap cas no es permetrà l'extracció de materials de pedreres que no siguen legals.  
Si és inevitable l'obertura de noves pedreres o reobertura d'altres actualment abandonades, aquestes hauran de disposar dels pertinents permisos legals per a la seua explotació i restauració, incloent-hi la corresponent declaració d'impacte ambiental emesa per aquesta Conselleria.  
2) Els materials sobrants, procedents de les obres, que no s'hi utilitzen, es depositaran en abocadors de residus inerts, perfectament identificats i legalitzats. Si cal habilitar un de nou per a aquesta finalitat, s'haurà de sotmetre al procediment d'avaluació d'impacte ambiental.  
3) Si durant els treballs es trobaren restes arqueològiques, arquitectòniques, etnològiques i en general qualsevol vestigi de valor cultural, s'ho farà saber a la Direcció General de Patrimoni Artístic, de la Conselleria de Cultura, d'acord amb la Llei 16/1985, de Patrimoni Històric Espanyol.  
4) L'adjudicatari de l'obra, abans del seu inici, presentarà a la direcció facultativa, per a la seua remissió a aquesta Direcció General, el pla d'obres en el qual detallarà suficientment la localització d'instal·lacions, camins d'obra, runams, zones de préstec de materials i de la seua extracció.   
5) Durant l'explotació de la nova carretera, els nivells màxims d'immissió sonora mesurats a 2 metres de les façanes de les cases i edificacions existents no sobrepassaran els 55 decibels (A) durant la nit (de 23.00 a 07.00 h), i els 65 decibels (A) durant el dia (de 07.00 a 23.00 h). En el cas que siguen superats, s'idearan i executaran les mesures necessàries addicionals per a reduir-los, de manera que no s'assolisquen els límits anteriors, tal com s'indica en l'apartat 6.2) «Mesures» de l'estudi d'impacte ambiental.  
6) Per a la ubicació d'àrees destinades a parc de maquinària, plantes d'àrids o mescles bituminoses i en general instal·lacions auxiliars afins la construcció de la nova traça, s'aprofitaran zones desproveïdes de vegetació natural i s'evitarà tot tipus de llits. Així mateix, queda prohibit qualsevol tipus d'abocament, sòlid o líquid. Si accidentalment aquest es produïra, s'efectuarà una immediata neteja i adequació, les despeses de les quals aniran a càrrec del contractista, sota la supervisió i el control d'aquesta Conselleria.  
7) Respecte a les afeccions que es produeixen sobre les vies pecuàries indicades en l'estudi d'impacte ambiental (sendera Assagador de Sagunt, carrerada del Camí de Llíria, carrerada de Cuenca), s'haurà de garantir el compliment de l'article 13 de la Llei 3/1995, de 23 de març, de Vies Pecuàries (BOE número 71, de 24 març de 1995). Per a això, la COPUT haurà de consultar els Serveis Territorials de Medi Ambient de València, a fi que es valoren les eventuals modificacions introduïdes en les vies pecuàries afectades pel traçat.  
8) En els documents que es redacten per a l'adjudicació de l'obra, haurà de figurar l'obligatorietat, per part de l'empresa adjudicatària de les obres, del compliment de les mesures correctores establides en l'estudi d'impacte ambiental i de tot allò establit en aquesta declaració d'impacte ambiental.  
9) La direcció facultativa vetlarà perquè, una vegada executades i acabades les obres, es retiren tots aquells enderrocs, materials sobrants i altres elements o restes d'obra que hagen sigut depositats, abocats o abandonats en la zona de les obres i el seu voltant, com també l'adequació i neteja de qualsevol àrea de terreny afectada per aquestes.  
10) La introducció de canvis en la traça o en les seues característiques respecte a aquest projecte bàsic, mitjançant modificats d'aquest, hauran de comunicar-se a aquesta Direcció General, a fi d'analitzar l'efecte ambiental previsible que en poguera derivar.  
11) A fi de compatibilitzar la funció d'integració paisatgística amb la de recuperació de menudes illes de vegetació potencial de la zona, es faran els següents canvis en el pla de revegetació proposat en el projecte, i les seues corresponents correccions en els pressupostos:  
- El llorer (Laurus nobilis) es substituirà per marfull (Viburnum timus) o murta (Myrtus communis).  
- S'hi afegiran elements de la vegetació potencial, com ara: àlber blanc (Populus alba), pollancre (Populus nigra piramidal), om (Ulmus minor), arç blanc (Crataegus monogyna).  
- Entre la sembra s'intercalaran grups d'entapissants (Hedera helix, Acanthus mollis, Vinca difformis).  
12) Durant el període de garantia de l'obra, el seu contractista mantindrà i conservarà al seu càrrec i en perfecte estat totes les espècies vegetals.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret s'estimen pertinents.  
Tercer  
Publicar aquesta declaració d'impacte ambiental en la forma reglamentària.  
València, 30 d'abril de 1996.- La directora general de Qualitat Ambiental: Gloria Arnandis Boix.